Ezímbí ámvóé Ńtondôbə é ngábómbo á ńnam Bəfilísta ngɔn zamgbál. 2Ńdɔ Bəfilísta bázu lóe bəfada ai bəbwé bə́ ngám bɔ́ nâ: “Bǐ bɔ ai ezímbí ámvóé Ńtondôbə yá ? Kadán bíā ḿból bī nə́ dzɔ dzǎm dúgan étɔbɔgɔ dzíé !” 3Bɔ́ ai bɔ́ nâ: “Ngə́ myāsoe ezímbí ámvóé Ńtondôbə, tə myǎsoe dzɔ́ évwē, mǐ fudígi miǹtáŋ étē. Abǒg te myǎbɔ mvɔí mǐ yə̄mə́ fə̄ ású dzé wɔ́ wóé wá ndzí kig mína kódō á nyɔ́l.” 4Bɔ́ ai bɔ́ nâ: “Zǎ míńtáŋ byāyi yân ?” Bɔ́ ai bɔ́ nâ: “Məbɔ́ŋ mə́ mvɔ́d mə́tán, bivəgələ bidu bí mvɔ́d bítán, anə́ ḿból fə miǹkúkúmá myáán mí nə́, amú bíndə́gələ bísə̄ bí, bí ngádzimbǐ fə miǹkúkúmá myáán mísə, anə́ bí ngádzimbi mínā. 5Mǐ bɔ bivəgələ̌ bikɛl, ai bivəgələ̌ bidu ḿból bidu bí ngáwúŋulu á ńnam mú. Váán Zambá Ísraɛ̂l olugú, evoziŋ a yi mína vaa wɔ́ wóé á nyɔ́l dzáán ai á nyɔ́l bəzambá báán ai á nyɔ́l ǹnam wáán ósə. 6Amú dzé myǎyi lɛdə ńnə́m wáán á kpím anə́ ḿból Égîptɛn ai Farawóŋ bə́ ngálɛdə émyābán? Éyɔŋ Zambá á ngálə́dē bɔ́ ésobog, ngǎ bə́ ngásoe bɔ́? 7Komán m̀kpámáŋ ékálíg, mǐ nɔŋ nyag ébɛ̄, ényí yānyâ bɔ́n, á yá bə́ kig tám dudu ékālíg mí tīndi nyǎg tē á ékālíg, mǐ kə nyílī bɔ́n ábəmbá. 8Á mvús hālá mǐ nɔŋ ezímbí ámvóé Ńtondôbə, mǐ bə́dē dzɔ́ á ékālíg á yōb; byə́m míńtáŋ, mǐ fūdī byá á mān ézímbí, á mgbág; eyɔ̌ŋ te myǎyi dzoge nyag, é kə́ə́. 9Mǐ bəbəgə hḿ, ngə́ mī yén é yálaga á ńnam wábán, á Beth Sɛmesh, mǐ yəmə naa énye a lóm bía éndə́gə́lə́ dzī.” 10Ńdɔ bod bə́ ngábɔ nálā bə́ nɔ̄ŋɔ́ mīńdzídzīé mí nyag bə́ tīndí á ékālíg. Ńdɔ̄ bə́ ngánɔŋ bɔ́n bə́ nyag bə́ kə́ ai bɔ́ ábəmbá. 11Bə́ bə̄dé ézímbí ámvóé Ńtondôbə á ékālíg, bə́ fūdí fə ńkǔd yā ó ngábə́ ai bivəgələ̌ bidu bí mvɔ́d ai ébí bikɛl byábán. 12Nyag é ngákə tə́tə̄lə́ á ńdzɔ̄ŋ yā Beth Sɛmesh təge yála tɔ á ḿbɔ̄ ­ńnómo, tɔ á ḿbɔ̄ ńgāla yǎkə yǎtad. Miǹkúkúmá mí Filísta mí ngákə myâtoŋ dzɔ́ a kələ kwí á ńnyie ǹnǎm Beth Sɛmesh.